《行台种竹诗答林见素子》
明代·张吉

此君美多仪，苍玉何错落。竦立天地间，盘据有根脚。

轩皇俾厥祖，听凤鸣阿阁。后贡三邦来，神禹亲采度。

亦惟睿圣公，文彩相照灼。国士歌长风，繁星动寥廓。

公徂日已远，道降日已薄。典午三四儿，醟昏媚狂药。

贞姿久污蔑，荡涤待公作。溔溔湖水东，清阴散葵藿。

邦人困利涉，恃此为大笮。蜿蜒蟠中皋，舒卷恁宽绰。

感叹二仪中，融风载销铄。盍作吹参差，广庭谐舜乐。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。